Sesjarige op pad skool toe ontvoerShanawaaz Asghar is Woensdagoggend ontvoer. (Foto: Missing Children SA) Die polisie in Kaapstad het ŉ grootskaalse soektog van stapel gestuur nadat ŉ kind Woensdagoggend ontvoer is voordat hy na sy skool sou vertrek. Die sesjarige seun, wat intussen as Shanawaaz Asghar geïdentifiseer is, is glo voor sy ouerhuis in Kensington deur ŉ groep verdagtes gegryp. “Ses verdagtes het met die slagoffer op die vlug geslaan,” het die polisie gesê. “Niemand is in hierdie stadium al in hegtenis geneem nie.” Die polisie het bygevoeg dat die ondersoek op ŉ sensitiewe stadium is. “Weens die aard van die ondersoek, sal daar nie voortydige inligting oor die voorval bekend gemaak word nie.” Shanawaaz is vir die laaste keer in ŉ blou skoolsweetpak en swart skoene gesien. Die motief vir die ontvoering is nog nie duidelik nie. Die polisie het intussen enigiemand met inligting oor die ontvoering gevra om die Kensington-polisiestasie by 082 850 9618 te skakel. Ontvoerings in die land het die afgelope tyd skerp gestyg, met meer as 3 300 gevalle wat in die eerste drie maande van die jaar aangemeld is. Dit is meer as dubbel die getal ontvoerings gedurende dieselfde tyd in 2021. Bheki Cele, minister van polisie, het in Junie die toename in geweldmisdaad toegeskryf aan die land se voortslepende probleem met armoede, ongelykheid en werkloosheid. #MCSAMissing Shanawaaz Asghar (6) was last seen 17 August 2022 If you personally, or your company | or your place of work, would like to make a donation to #MCSA, please click here to donate: https://t.co/cjFxxi4knV pic.twitter.com/lcaOy3lSTe — Missing Children SA (@072MISSING) August 17, 2022